AGIRREZABALA MANTXOLA (EH Bildu, 2014-11-20):
Eskerrik asko mahaiburu anderea.
EH Bilduk abstentziora jo du. Ez gatoz guztiz bat bertan planteatzen diren hainbat punturekin, izan ere, bat gatoz Sabin Intxaurragak orain dela 24 urte esaten zuenarekin lege honetaz berataz hitz egiten. "Azpimarratu beharra daukat mugatuta aurkitu izan garela gauza askotan LOREG-gatik eta horrela berezitasun asko ezin izan ditugu sartu mugakuntza horretatik". Hauxe zioen berak.
Guk ere gauza bera ikusi dugu Gobernuak ekarri duen lege-proiektuarekin baina hasieran gaude. Espero dezagun Intxaurragak esandako hitzak tramitazioaren bukaeran esan behar ez izatea, zeren eta EH Bilduren ustez, aukera dugu horri buelta emateko. Aukera dugu gure lege propioa egiteko.
EH Bilduk aurkeztu dituen zuzenketak ildo horretatik doaz eta lege-proiektuaren memorian jartzen duen bezala, todas las modificaciones que se han realizado hasta el momento, se hicieron con el objeto de adaptar la Ley Electoral Vasca a la realidad política y social. Lege-proiektu honek ere horretarako izan behar du gaur egungo errealitate politiko eta sozialera egokitzeko.
Horietako puntu funtsezko bat gure ikuspuntutik euskara da, euskararen trataera Legebiltzarreko hauteskundeetan hain zuzen ere. Ikusi besterik ez dago herritar batek egindako alegazio bat non euskarazko eta gaztelaniazko testua –28. artikulua– ezberdinak ziren eta bertsio zuzena gaztelerazkoa zen. Ikusi besterik ez dago ere hauteskunde mahaietako presidenteak aukeratzeko Batxilergoko edo horren pareko titulazioa eskatzen dela, baina ez dela euskarazko ezagutza minimo bera ere eskatzen. Ildo honetan, EH Bilduk zuzenketak egin ditu. Edo ikusi besterik ez dago ez dela ezer aipatzen lehendakarigaiek euskaran ezagutzarik izan behar duten ala ez.
Lege hau gaur eguneko egoera politiko eta sozialera egokitu beharra dagoela esan dut hasieran. Hemen ere gaur egungo egoerara egokitu beharko dugu. Horregatik, zuzenketak jarri ditugu zentzu honetan. Lehendakarigai guztiek bi hizkuntza ofizialak ezagutzea hauteskundeak egingo diren momentuan planteatzen dugu eta zerrendetako hautagaiek ere lurralde bakoitzaren euskalduntze-tasa errespetatzea eskatzen dugu.
Zorretan gaude gure gizartearekin. Herritarrek aurrerapauso asko eman dituzte. Politikan aritzen garenok ere Euskal Herriarekiko eta gure hizkuntzarekiko konpromisoa hartu eta garatu beharrean aurkitzen gara. Orain da momentua.
Beste elementu garrantzitsu bat hauta-ezintasuna da. Hemen aipamen egin nahiko nioke, besteak beste, korrupzioari. Lehen hitz egin da eta ponentzian ere honetaz hitz egin beharko dugu. Herritarren haserrea mugagabekoa da korrupzioaren aurrean. Sistema demokratiko batek bereak eta bi jarri behar ditu korrupzio politikoaren aurka jokatzeko. Horietako bat EH Bilduk bere zuzenketan aurkezten duena: Kohetxoarengatik, influentzia trafikoengatik, fondo publikoak bidegabe erabiltzeagatik, iruzurrengatik edo oro har korrupzioagatik kondenatuta daudenak ezingo dute hauteskunde zerrendatan joan inolaz ere.
Herritarrek argi izan behar dute kontrola badagoela eta beraiei dagokiela politikaren kontrola egitea.
Hauta-ezintasun esparruan Euskal Herria Bilduk argi du legebiltzarkideak herritarrek emandako konfidantza buru belarri bete behar dutela. Legebiltzar honen funtzio nagusiak Gobernuaren kontrola eta bultzada buru belarri bete beharko dituzte legebiltzarkideek. Beren eginkizuna eta ardura hemen dago eta hemen egon beharko du aurrerantzean.
Bestalde, emakume eta gizonen arteko berdintasuna. Lege proiektuan, otsailaren 18ko 4/2005eko Legean jasotzen zena jasotzen da. Emakumeen aldeko zenbait ekintza positibo jaso dira. Hala nola, hauteskunde mahaietan egon beharra izatetik salbuesteko arrazoi gehiago zehaztuz. Haurdunaldian aurrera eginda eta edoskitzaroan egotea.
Hau inportantea izanik eta zerrendako % 50ean emakumeak eta % 50ean gizonezkoak izan behar direlarik, lortzeko dagoena zera da, gure artean esaten dugun bezala, kremaiera egitea.
Diruetaz ere hitz egiten du lege proiektuak. Lehen xedapen iraunkorrak krisi ekonomikoa dela eta, hauteskunde garaian egin dezaketen gastuari murrizketa nabarmena jarri die hautagaitzei.
Bigarren xedapen iraunkorrak berriz, hautagaitzei boto kopuruaren jarlekuen eta hauteskunde barrutiaren arabera, eman beharreko diru-laguntzak izoztea proposatu du eta beste horrenbeste egiten du hauteskundeei buruzko publizitatea eta propaganda bidaltzeko diru-laguntzari dagokionez. Gu bat gatoz honekin, baina gauza bera planteatzen dugu guk isunekiko.
Lege proiektuak igoerak aurrikusten ditu isunetan. Ez da bakarrik hemen esan den bezala, pezetetatik eurotara pasatzea. Gaur egungo egoera ekonomikora egokitzea baizik. Horixe da Euskal Herria Bilduk egin duena bere zuzenketen bidez.
Bukatze aldera, presidente andrea...